
Obrazložitev
Vlada Republike Slovenije (v nadaljnjem besedilu: Vlada) je izdala Uredbo o koncesiji za odvzem podzemne vode iz vodnega vira Č-1 nad Črnivcem za proizvodnjo pijač (Uradni list RS, št. 47/05, v nadaljnjem besedilu: dosedanja uredba), ki je koncesijski akt in podlaga za podelitev koncesije. 

Vlada je brez javnega razpisa določila koncesionarja in o tem izdala odločbo o določitvi koncesionarja št. 35501-12/2005/9 z dne 23. 6. 2005, s katero je za koncesionarja določila Matevža Zavolovška s. p., Podlom 8, 1242 Stahovica, sedaj  Tirosek 73, Nova Štifta, 3342 Gornji Grad (v nadaljnjem besedilu: koncesionar). S koncesionarjem je bila 25. 7. 2005 podpisana koncesijska pogodba št. 35503-21/2005 (v nadaljnjem besedilu: koncesijska pogodba) ter 12. 2. 2008 podpisan aneks št. 1 h koncesijski pogodbi št. 35503-21/2005. Aneks št. 1 se je nanašal na podaljšanje roka pričetka obratovanja.

S koncesionarjem je bil 23. 2. 2016 podpisan aneks št. 2 h koncesijski pogodbi št. 35503-21/2005. Aneks št. 2 se je nanašal na vračilo preplačila med že plačanim zneskom plačila za koncesijo in zneskom nadomestila za rabo vode za obdobje 2008 do 2013 po ZV-1C v skupni vrednosti 13.607 EUR ter številom obrokov za vračilo. Koncesionar je 12. 4. 2016 podal vlogo za prenos koncesije na gospodarsko družbo Voda 902, d. o. o., Podlom 8, 1242 Stahovica (v nadaljnjem besedilu: Voda 902, d. o. o.). V vlogi je navedel, da zaproša za prenos koncesije zaradi spremembe poslovanja. Koncesijska pogodba št. 01408-1/2016 je bila z novim koncesionarjem Voda 902, d. o. o. podpisana 3. 1. 2017.

Koncesionar Voda 902, d. o. o. je z dopisom z dne  18. 5. 2020 na Ministrstvo za okolje in prostor poslal pobudo za spremembo nekaterih parametrov uredbe. Koncesionar je dne  18. 5. 2020 podal tudi izjavo, bo izvirska voda predstavljala cca 70 % prometa, voda za proizvodnjo pijač pa 30 %.
Zaradi uskladitve sprememb v zakonodaji in obsežnosti sprememb monitoringa od leta 2005 dalje se obstoječa uredba nadomesti z novo.  

Koncesionar je  19. 11. 2021 predložil še vodno dovoljenje DRSV št. 35526-655/2021 z dne   19. 11. 2021 za lastno oskrbo s pitno vodo iz vodnega vira Č-1 nad Črnivcem v višini 2.901,75 m3/leto.

Koncesionar Voda 902, d. o. o., ki mu je bila koncesija podeljena na podlagi Uredba o koncesiji za odvzem podzemne vode iz vodnega vira Č-1 nad Črnivcem za proizvodnjo pijač (Uradni list RS, št. 47/05), nadaljuje z izvajanjem koncesije v skladu s to uredbo.

Z dnem uveljavitve te uredbe preneha veljati Uredba o koncesiji za odvzem podzemne vode iz vodnega vira Č-1 nad Črnivcem za proizvodnjo pijač (Uradni list RS, št. 47/05).

PREDLOG

(EVA 2020-2550-0024)

Na podlagi prvega odstavka 137. člena, drugega odstavka 142. člena in petega odstavka 199.a

člena Zakona o vodah (Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14, 56/15 in 65/20) ter 165. člena Zakona o varstvu okolja ((Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg, 84/18 – ZIURKOE in 158/20) Vlada Republike Slovenije izdaja 
UREDBO

o koncesiji za rabo vode za proizvodnjo pijač iz vodnega vira Č-1 nad Črnivcem
I. PREDMET IN OBSEG KONCESIJE

1. člen

(predmet koncesije)

(1) Ta uredba je koncesijski akt, na podlagi katerega Vlada Republike Slovenije (v nadaljnjem besedilu: vlada) podeli koncesijo za rabo vode za proizvodnjo pijač (v nadaljnjem besedilu: koncesija) iz vodnega vira Č-1 nad Črnivcem (ID-znak 944-238/1-0; koordinate X: 124600, Y: 477340, Z: 985).
(2) Obseg vodne pravice, izražen kot največja dovoljena skupna letna količina rabe vode, iz vodnega vira Č-1 nad Črnivcem 36.500 m3/leto. Največji dovoljeni trenutni pretok rabe vode iz vodnega vira Č-1 nad Črnivcem je 1,65 l/s.

(3) Koncesija se podeli za rabo vode za proizvodnjo pijač s klasifikacijsko številko 12.1.1. v skladu s predpisom, ki ureja klasifikacijo vrst posebne rabe vode in naplavin. 

(4) Območje koncesije obsega območje vodnega vira Č-1 nad Črnivcem ter zajema podzemno vodo iz vodnega telesa podzemne vode VTPodV_1006 Kamniško-Savinjske Alpe v porečju Savinje. Izvir Č-1 je umeščen v drobo, ki leži na nizkometamorfnih glinastih skrilavcih srednje triasne starosti, tufskih skrilavcih in peščenjakih z vložki spilita in keratofirja.
(5) Napajalno območje vodnega vira Č-1 nad Črnivcem ter meja tega območja se prikažeta na digitalnem podatkovnem sloju v državnem koordinatnem sistemu in objavita v informacijskem sistemu okolja. 

II. POGOJI ZA PRIDOBITEV IN IZVAJANJE KONCESIJE


2. člen


(začetek in trajanje koncesije)

(1) Koncesija se podeli za 30 let.

(2) Koncesijsko obdobje iz prejšnjega odstavka začne teči z dnem sklenitve koncesijske pogodbe.  

(3) Koncesija se lahko podaljša v skladu z zakonom, ki ureja vode.

3. člen

(pogoji za pridobitev koncesije)

Koncesija se podeli pravni ali fizični osebi, če izpolnjuje naslednje pogoje:


· je registrirana za opravljanje proizvodnje pijač,
· ima poravnane davke, prispevke in druge obvezne dajatve, vključno s koncesijskimi dajatvami,

· proti njej ni uveden postopek prisilne poravnave, stečaja ali likvidacijski postopek,

· ni prenehala poslovati na podlagi sodne ali druge prisilne odločbe in

· ji v zadnjih petih letih pred objavo javnega razpisa ni bila izdana sodna odločba za kaznivo dejanje, povezano z njenim poslovanjem, ki je postala izvršljiva, oziroma sodna ali upravna odločba, s katero ji je prepovedano opravljati dejavnost, povezano z izvajanjem koncesije, in je postala izvršljiva.

4. člen

(pogoji za izvajanje koncesije)

(1) Oseba, ki pridobi koncesijo (v nadaljnjem besedilu: koncesionar), mora izvajati koncesijo tako, da ne vpliva na drugo dovoljeno posebno rabo vode.

(2) Koncesionar mora pri izvajanju koncesije izpolnjevati naslednje okoljevarstvene pogoje, pogoje varstvenega režima in načina rabe vode:

1. zagotavljati, da največja dovoljena letna prostornina rabe vode in največji dovoljeni trenutni pretok rabe vode iz 1. člena te uredbe nista presežena,

2. zagotavljati, da s svojo dejavnostjo ne povzroči poslabšanja ali ne prepreči doseganja dobrega kemijskega in količinskega stanja vodnega telesa vode, določenega v skladu s predpisom, ki ureja stanje podzemnih voda,

3. imeti zajetje urejeno tako, da je preprečen vnos onesnaževal v vodonosnik oziroma izvir,

4. dejavnost izvajati tako, da pride le do občasnih sprememb toka vode ali do stalnih sprememb toka le na omejenem prostoru, vendar to ne sme povzročiti vdora druge vode ter stalnega in jasno izraženega umetnega trenda v spremembah toka, zaradi katerega bi do takih vdorov lahko prišlo pozneje,

5. zagotavljati monitoring v skladu s 7. členom te uredbe in Prilogo, ki je sestavni del te uredbe,

6. izvajati ukrepe iz predpisa, ki ureja načrt upravljanja voda za vodni območji Donave in Jadranskega morja, 

7. uporabljati vodo izključno za lastne potrebe, za katere se podeljuje koncesija, in

8. zagotavljati, da ne ogroža naravnega ravnovesja vodnih in obvodnih ekosistemov.

(3) Koncesionar mora pri izvajanju koncesije izpolnjevati še naslednje druge pogoje: 

1. zagotavljati varstvo objektov in naprav za rabo vode ter njihovo redno vzdrževanje, 

2. preprečevati poslabšanje stanja površinskih voda,

3. vzpostaviti stalen nadzor nad objekti in napravami za rabo vode ter zagotavljati dostop samo pooblaščenim osebam koncesionarja,

4. dopustiti izvajanje meritev za potrebe državnega monitoringa podzemnih voda na zajetju iz prvega odstavka 1. člena te uredbe,

5. zagotoviti koncedentu brezplačni dostop do podatkov o opravljenih raziskavah, ki lahko dajo podatke o podzemni vodi,

6. zagotoviti brezplačni dostop do vseh podatkov, ki se nanašajo na rabo vode,

7. vzdrževati ali sanirati izvir, ki je predmet koncesije, in

8. sodelovati s koncedentom pri izvajanju izrednih ukrepov, če se poveča stopnja ogroženosti zaradi škodljivega delovanja voda, ali intervencijskih in sanacijskih ukrepov ob naravni nesreči zaradi škodljivega delovanja voda.  

(4) Koncesionar mora s tehničnimi ali drugimi ukrepi, vključno z zmanjšanjem dovoljene rabe vode, v določenem obdobju prilagoditi izvajanje koncesije novim razmeram, če pride do:

1. značilnega trenda zniževanja gladine vode, ki zajema najmanj šestletno obdobje,

2. značilnega trenda negativnih učinkov dolgoročnih sprememb režima toka vode,

3. preseganja količinskega obnavljanja vodonosnega sistema ali

4. vdora vode iz sosednjega vodonosnika ali površinske vode.

(5) Pojave iz prejšnjega odstavka ugotovi koncesionar na podlagi podatkov monitoringa iz 7. člena te uredbe ali ga o njih obvesti pristojni upravni organ.

III. OBVEZNOSTI KONCESIONARJA

5. člen 

(vodenje ločenega računovodstva)

Koncesionar redno vodi ločeno računovodstvo za dejavnost koncesije in evidenco odvzetih količin vode. 

6. člen

(poslovnik)

Koncesionar vodi poslovnik za obratovanje in vzdrževanje vodnega objekta ali naprave v skladu z zakonom, ki ureja vode.
7. člen

(monitoring)

(1) Koncesionar zagotavlja izvajanje monitoringa, ki vključuje monitoring celotne količine odvzete vode za posebno rabo vode za proizvodnjo pijač v skladu z zahtevami iz Priloge te uredbe.

(2) Monitoring se izvaja po programu, ki ga za obdobje treh zaporednih koledarskih let (v nadaljnjem besedilu: program monitoringa) pripravi koncesionar, potrdi pa Agencija Republike Slovenije za okolje (v nadaljnjem besedilu: agencija).

(3) Monitoring se izvaja v skladu s predpisi, ki urejajo monitoring podzemnih in površinskih voda, ter predpisi, ki urejajo meroslovje.

(4) Koncesionar predloži agenciji v potrditev program monitoringa najpozneje do 1. julija zadnjega leta pred začetkom novega obdobja, za katero se pripravlja program monitoringa. Agencija potrdi program monitoringa v enem mesecu po njegovem prejemu. Če agencija ugotovi, da program monitoringa ni pripravljen v skladu s prejšnjim odstavkom in Prilogo te uredbe, mora koncesionar v enem mesecu od prejema ugotovitev in priporočil agenciji poslati popravljeni program monitoringa.

(5) Koncesionar najpozneje do 28. februarja tekočega leta pošlje agenciji poročilo o meritvah, obdelavi podatkov in rezultatih izvajanja monitoringa za preteklo leto v skladu s Prilogo te uredbe.

(6) Poročilo iz prejšnjega odstavka vsebuje:

· poročilo o meritvah za preteklo leto, ki vsebuje splošni opis izvajanja monitoringa in posebnosti v obdobju, na katero se poročilo nanaša,

· rezultate monitoringa za preteklo leto, ki vsebujejo rezultate po posameznih sestavnih delih monitoringa in parametrih, ter

· obdelavo oziroma analizo in razlago podatkov monitoringa.

(7) Vzorec obrazca poročila iz petega odstavka tega člena je objavljen na osrednjem spletnem mestu državne uprave.
8. člen

(hramba dokumentacije)

Koncesionar hrani dokumentacijo, potrebno za izvajanje monitoringa iz prejšnjega člena, in dokumentacijo v zvezi s plačili za koncesijo najmanj pet let po prenehanju koncesije.

9. člen 

(ukrepi koncesionarja po prenehanju koncesije)

(1) Koncesionar po prenehanju koncesije izvede vse ukrepe v skladu z zakonom, ki ureja vode.

(2) Podrobnejši ukrepi iz prejšnjega odstavka se določijo v koncesijski pogodbi.

IV. KONCESIJSKA POGODBA
10. člen

(sklenitev in vsebina koncesijske pogodbe)

(1) Medsebojna razmerja med koncedentom in koncesionarjem se podrobneje uredijo s koncesijsko pogodbo. 

(2) Koncesijska pogodba je sklenjena, ko jo podpišeta obe pogodbeni stranki.

(3) V koncesijski pogodbi se podrobneje določijo ukrepi in pogoji iz 4. člena te uredbe na podlagi podatkov o:

1. celotnem pretoku na izviru ter odvzetih količinah vode na zajetju in

2. stanju vode na vodnem telesu iz 1. člena te uredbe.

(4) Ob morebitnem neskladju med to uredbo in koncesijsko pogodbo veljajo določbe te uredbe.
V. PLAČILO ZA KONCESIJO

11. člen

(opredelitev plačila za koncesijo)

(1) Koncesionar plačuje plačilo za koncesijo za vsako leto rabe vode. 

(2) Koncesionar začne plačevati plačilo za koncesijo z dnem začetka izvajanja koncesije. 

(3) Koncesija se začne izvajati z dnem sklenitve koncesijske pogodbe.

12. člen

(višina plačila za koncesijo)

(1) Plačilo za koncesijo se določi za vsako koledarsko leto posebej. 

(2) Višina plačila za koncesijo se za posamezno koledarsko leto za vodo, ki se daje v promet kot naravna izvirska voda in brezalkoholna pijača, izračuna po naslednji enačbi:

Vpl. = 0,01 x Pčisti prihodek + Vkoncesija x (2 x Qizvirska voda + Qpijač)
pri čemer je:

– Vpl.:
plačilo za koncesijo za vodo, ki se daje v promet kot izvirska voda in brezalkoholna pijača, izraženo v eurih,

– Pčisti prihodek:
čisti letni prihodek od prodaje izvirske vode in brezalkoholne pijače, ki je izkazan v izkazu poslovnega izida proizvajalca pijač za leto, za katero se določa plačilo za koncesijo, izraženo v eurih,

– Qizvirska voda:
letna količina vode, ki jo je koncesionar dal v promet kot izvirsko vodo v letu, za katero se določa plačilo za koncesijo, izražena v 1.000 litrih,   

- Qpijač: letna količina vode, ki jo je koncesionar dal v promet kot brezalkoholno pijačo v letu, za katero se določa plačilo za koncesijo, izražena v 1000 litrih,

–– Vkoncesija:
višina plačila za koncesijo za 1.000 litrov stekleničene vode, izražena v eurih.

(3) Višina plačila za koncesijo za 1.000 litrov stekleničene vode (Vkoncesija) se izračuna po naslednji enačbi:

0,08 x Pvodno povračilo
Vkoncesija = -------------------------------------,

Q1 + 2 x Q2 + 2,66 x Q3
pri čemer je:

– Vkoncesija: višina plačila za koncesijo za 1.000 litrov stekleničene podzemne vode, izražena v eurih, 

– Pvodno povračilo: vsota vseh plačil vodnega povračila, odmerjenega izvajalcem lokalnih gospodarskih javnih služb oskrbe s pitno vodo v skladu s predpisi, ki urejajo plačevanje vodnih povračil, izražena v eurih,

– Q1:
letna količina odvzete podzemne vode, ki je bila dana v promet v brezalkoholnih pijačah, izražena v 1.000 litrih,

– Q2:
letna količina odvzete podzemne vode, ki je bila dana v promet kot izvirska voda, namizna voda ali v pivu, izražena v 1.000 litrih,

– Q3:
letna količina odvzete podzemne vode, ki je bila dana v promet kot naravna mineralna voda, izražena v 1.000 litrih. 

(4) Vrednosti za Pvodno povračilo, Q1, Q2 in Q3 iz prejšnjega odstavka so izračunane iz podatkov o odmeri vodnih povračil in proizvodnji pijač v letu, ki je dve leti pred obračunskim letom plačila za koncesijo.
13. člen

(višina plačila za koncesijo za 1.000 litrov stekleničene podzemne vode)
(1) Višino plačila za koncesijo za 1.000 litrov stekleničene podzemne vode iz prejšnjega člena določi vlada s sklepom, ki se objavi v Uradnem listu Republike Slovenije.

(2) Spremembo višine plačila za koncesijo za 1.000 litrov stekleničene podzemne vode določi vlada najpozneje do 31. decembra tekočega leta za naslednje leto v skladu s prejšnjim odstavkom.

14. člen

(pošiljanje podatkov, potrebnih za izračun plačila za koncesijo)

(1) Koncesionar Direkciji Republike Slovenije za vode (v nadaljnjem besedilu: direkcija) vsako leto najpozneje do 28. februarja pošlje podatke, potrebne za izračun plačila za koncesijo iz 16. člena te uredbe, za preteklo leto. 

(2) Če podatki iz prejšnjega odstavka niso poslani v roku iz prejšnjega odstavka ali so poslani podatki napačni, se za izračun višine plačila za koncesijo uporabijo podatki, s katerimi razpolaga direkcija.

15. člen

(način plačila za koncesijo)

(1) Koncesionar plačuje za koncesijo med letom v obliki dveh akontacij, in sicer na podračun, določen s predpisom, ki ureja podračune ter način plačevanja obveznih dajatev in drugih javnofinančnih prihodkov, na podlagi računa.

(2) Akontacija iz prejšnjega odstavka znaša polovico zneska, izračunanega po enačbi iz 16. člena te uredbe, pri čemer se uporabi višina plačila za koncesijo za 1.000 litrov stekleničene podzemne vode, določena na podlagi 13. člena te uredbe. 
(3) Prva akontacija v letu zapade v plačilo zadnji plačilni dan v juniju, druga akontacija v letu pa zadnji plačilni dan v decembru. 

(4) Za nepravočasno plačane zneske akontacij oziroma plačila za koncesijo mora koncesionar plačati zakonite zamudne obresti.

(5) Koncesionar, ki med letom preneha izvajati koncesijo, direkciji v 30 dneh po prenehanju izvajanja koncesije pošlje podatke iz prejšnjega člena.
16. člen

(poračun)

Morebitna razlika med zneski, vplačanimi z akontacijama, in višino plačila za koncesijo, določeno v skladu s 12. členom te uredbe, se plača tako, kot je določeno v prvem odstavku prejšnjega člena, ali se vrne koncesionarju v 60 dneh po izdaji poračuna plačil za koncesijo.

VI. NADZOR

17. člen
(nadzor)

(1) Nadzor nad izvajanjem te uredbe opravljajo inšpektorji, pristojni za vode.

(2) Strokovni nadzor nad izvajanjem programa odvzema naplavin in načina odvzema naplavin izvaja ministrstvo.

VII. PREHODNE IN KONČNA DOLOČBA
18.
člen

(prvi program monitoringa)

Koncesionar mora dopolnjen prvi program monitoringa predložiti agenciji v potrditev najpozneje v šestih mesecih od sklenitve koncesijske pogodbe.

  19. člen

(višina plačila za koncesijo za 1.000 litrov stekleničene podzemne vode v prehodnem obdobju)

Do uveljavitve sklepa iz 13. člena te uredbe znaša višina plačila za koncesijo za 1.000 litrov stekleničene podzemne vode (Vkoncesija) 1,281 eura.

20.
člen

(prehodna določba)

Koncesionar, ki mu je bila koncesija podeljena na podlagi Uredba o koncesiji za odvzem podzemne vode iz vodnega vira Č-1 nad Črnivcem za proizvodnjo pijač (Uradni list RS, št. 47/05), nadaljuje z izvajanjem koncesije v skladu s to uredbo.

      21. člen

                                                       (prenehanje veljavnosti)

Z dnem uveljavitve te uredbe preneha veljati Uredba o koncesiji za odvzem podzemne vode iz vodnega vira Č-1 nad Črnivcem za proizvodnjo pijač (Uradni list RS, št. 47/05).

22. člen
 (začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

Št. 007-83/2020  

Ljubljana, 

EVA 2020-2550-0024





       

       Vlada Republike Slovenije

   Janez Janša

     predsednik

Priloga: MONITORING 

I. Splošno

Monitoring iz 7. člena te uredbe vključuje:

- monitoring odvzetih količin podzemne vode,

- meritev pretoka izvira na zajetju, 

- monitoring vpliva rabe.

Koncesionar mora zagotavljati kakovost podatkov z meroslovnim obvladovanjem merilne opreme.


Postopek izvajanja meritev mora zagotavljati primerljivost rezultatov v celotnem obdobju programa monitoringa. Koncesionar mora hraniti vse pridobljene podatke v celotnem trajanju koncesije.

II. Monitoring odvzetih količin podzemne vode

Z monitoringom odvzetih količin podzemne vode se spremljata tako količina odvzete podzemne vode kot preostala izvirska voda, ki prosto izteka iz zajetja in se ne uporablja, z opravljanjem meritev dejanske količine odvzete podzemne vode z ustreznim merilnikoma pretoka vode in elektronskim zapisovanjem tako, da se lahko trenutna količina in skupna odvzeta količina podzemne vode kadarkoli preverita.

III. Monitoring vpliva rabe vode in nadzor nad objektom

1. Za ugotavljanje morebitnih sprememb razmer se izvajata monitoring vpliva rabe vode in nadzor nad stanjem objekta za odvzem vode. Pri tem se spremljajo:

- stopnja količinskega obnavljanja,

- stalnost fizikalno-kemijskih značilnosti podzemne vode in

- stanje objekta za odvzem podzemne vode.

2. Spremljanje stopnje količinskega obnavljanja

Stopnjo količinskega obnavljanja podzemne vode je treba ugotavljati s stalnim spremljanjem pretoka odvzete in preostale vode iz vodnega vira in njihovih trendov ter to letno vrednotiti. Ugotavljati je treba odvisnost spremembe količine vode v izviru od količine odvzema in hidroloških razmer.

Monitoring spremljanja stopnje količinskega obnavljanja je treba izvajati z meritvami odvzete količine vode iz objekta za odvzem vode ter preostale izvirske vode na iztoku iz zajetja.

Meritve pretoka vode morajo biti stalne in zvezne z zapisovanjem trenutne količine pretoka in kumulativne količine načrpane vode vsaj enkrat na uro.

3. Spremljanje fizikalno-kemijskih značilnosti podzemne vode

Vzorčenje in obseg preiskav vode iz podzemnega vodnega vira poteka v skladu s Pravilnikom o pitni vodi (Uradni list RS, št. 19/04, 35/04, 26/06, 92/06, 25/09, 74/15 in 51/17) – v nadaljnjem besedilu Pravilnika.

S kontrolo kemijske sestave podzemne vode je potrebno ugotavljati trende vsebnosti značilnih parametrov in redukcijskih zvrsti in s tem morebitne spremembe naravnih pogojev v vodonosniku.

Kontrolo kemijske sestave je potrebno izvajati na podlagi predpisane analitike in pogostosti vzorčenja rednih in občasnih preiskav za stekleničenje vod ter dodatnih analiz, ki izkazujejo stanje naravnih razmer v vodonosniku.

Za surovo vodo iz vodnega vira morajo biti vsaj dvakrat letno analizirani naslednji parametri:

· osnovni fizikalno kemijski parametri (pred stikom vode z zrakom): pH, oksidacijsko-redukcijski potencial, temperatura, specifična električna prevodnost, vsebnost kisika in nasičenost s kisikom.

· osnovne makrokomponente, iz katerih je razviden tip vode in morebitne spremembe,

· kalcij (Ca2+), 

· magnezij (Mg2+) 

· kalij (K+) 

· natrij (Na+) 

· hidrogenkarbonat (HCO3-) 

· klorid (Cl-) 

· sulfat (SO42-) 

· fosfat (PO43-) 

· nitrat (NO3-) 

· nitrit (NO2-) 

· amonij (NH4+) 

· železo (Fe (skupno)) 

· mangan (Mn (skupni)) 

· sušni preostanek pri 105 °C 

· kremenica (SiO2) 

· raztopljeni CO2 

· mineralizacija (TDS – skupne raztopljene snovi)

Nabor parametrov se lahko kasneje v programu monitoringa optimizira. Prvo leto naj se izvede tudi analiza izotopske sestave vode, s katero je treba ugotoviti vrednosti razmerja med 16O in 18O, razmerje med vodikom in devterijem ter količino tritija. 

Pri določanju vsebnosti analiziranih parametrov je treba upoštevati najnižje razpoložljive meje zaznavanja in določanja (meja določljivosti analitske metode). V letnem poročilu o monitoringu je treba navesti meje zaznavnosti in meje določljivosti analitske metode.

Vzorčenje in analizo mora izvajati oseba z laboratorijem, akreditiranim za tovrstne analize.

4. Nadzor nad hidravličnimi značilnostmi objekta

Nadzor nad hidravličnimi značilnostmi objekta je treba izvajati z vzdrževanjem opreme in objektov za rabo podzemne vode.

Vsa dela in spremembe, ki so bile narejene v ali pri objektu, merilni opremi ali opremi za rabo podzemne vode, je treba zapisovati in o tem poročati v letnem poročilu o monitoringu odvzetih količin podzemne vode. Enkrat tedensko je treba preverjati pravilno delovanje merilnih naprav.

